Diari Oficial de la Generalitat Valenciana


Sumari del DOGV 7670, del 02-12-2015 (2015/9614)

RESOLUCIÓ d'11 de novembre de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 56/14-AIA Gandia.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7670

Data del DOGV
:   02-12-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9614


Data del document
:   11-11-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Gandia
    * impacte ambiental

RESOLUCIÓ d'11 de novembre de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 56/14-AIA Gandia. [2015/9614]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 56/14-AIA Gandia.  
  
  
«Declaració d'impacte ambiental  
Expedient: 44-9624-RUD-Q.  
Títol del projecte: Magatzem de ferralla i metalls no fèrrics.  
Promotor: Chatarras Chova, SL.  
Autoritat substantiva: Ajuntament de Gandia, s/ref.: LA-113/2012.  
Localització: avinguda Castell de Bairén, 42, del polígon industrial Alcodar, 46445 Gandia (València).  
Descripció del projecte  
1. Objecte del projecte  
El projecte d'aquesta activitat d'emmagatzematge de ferralla i metalls no fèrrics, sítia en sòl urbà d'ús industrial del terme municipal de Gandia, té com a objectiu la gestió de residus no perillosos i la seua legalització per mitjà de l'obtenció de la llicència ambiental emesa per l'Ajuntament de Gandia.  
2. Descripció de les característiques més rellevants del projecte. L'activitat projectada de ferralleria consisteix en la compravenda de materials metàl·lics no fèrrics, que són residus no perillosos (RNP) procedents, d'indústries i de comerços.  
Es disposa d'una nau industrial, confrontant amb altres naus de diferents activitats en polígon industrial, on es reben, classifiquen i emmagatzemen temporalment fins que són retirats per empresa autoritzada de gestió d'aqueixos residus no perillosos.  
En la nau industrial de forma rectangular (uns 27 m de llarg per 15 m d'ample, aproximadament) es disposa de 462 m² distribuïts en: un entresolat de 22 m² per a oficina, 10 m² en un lavabo, 12 m² de traster i la resta de superfície (416 m²), es dedica a l'activitat d'emmagatzematge temporal de ferralla. Per a la ventilació i il·luminació natural de la nau hi ha dues portes, la d'entrada principal i una altra posterior oposada, i les finestres en la façana una a cada costat de la porta i les de l'entresolat.   
L'activitat principal de gestió de residus no perillosos (emmagatzematge temporal), es complementa amb activitats de suport o auxiliars, com la neteja general de les instal·lacions, l'adequat estat correcte dels contenidors i el manteniment de vehicles i maquinària (carretó elevador).   
L'activitat principal de gestió de residus no perillosos es du a terme de la manera següent:  
- Sol·licitud d'informació, pels possibles clients, dels residus que es gestionen i pressupost.  
- Entrega de recipients adequats per al tipus de residus a emmagatzemar, una vegada formalitzades les condicions d'acceptació amb el client. Aquests recipients són revisats i mantinguts nets per Chatarras Chova en les seues instal·lacions abans de la seua entrega als clients, perquè junt amb la ferralla que s'hi emmagatzema, poden presentar restes d'olis o altres substàncies contaminants.  
- Retirada dels residus, per mitjà d'avís del client per estar ple el recipient d'emmagatzematge o de la forma periòdica establida en el pressupost acceptat. En aquesta fase d'arreplega de residus es procura optimitzar el transport a la nau industrial, aprofitant-se al màxim cada viatge i amb això reduir els consums i les emissions dels vehicles.  
  
- Segregació dels diferents fragments i tipus de ferralla que arriben a la nau industrial per al seu emmagatzematge.  
El desenvolupament d'aquesta part de l'activitat de gestió dels residus no perillosos en la nau, on es destina per a això una superfície d'uns 416 m², es realitza establint les següents zones, segons l'estudi d'impacte ambiental i fotos annexes a aquell:  
- Zona de treball, és un espai que es troba en el racó esquerre de la nau tot just entrar. Enfront d'aquesta zona en el costat dret es troben: l'entresolat per a oficina; en la planta baixa els lavabos i el traster, i visibles amb fàcil accés s'instal·len en les seues parets la farmaciola d'urgències i extintor contra incendis -un dels dos col·locats en la nau-.  
  
- Zones d'emmagatzematge de ferralla classificada en els laterals de la nau: en el lateral esquerre es troben unes prestatgeries on es col·loquen els big-bag contenint ferralla; i, en el lateral dret, uns sis o set contenidors en bateria arrepleguen fragments majors de ferralla classificada.  
- Zona d'emmagatzematge de ferralla sense classificar en el fons de la nau. Els residus pendents de separar es troben dins dels contenidors de diferent grandària que s'entrega als clients, o altres recipients també metàl·lics.  
- Zona de descàrrega o de càrrega dels vehicles, en la part central de la nau, amb la ferralla que es rep per a classificar o la disposada per a entregar-la ja classificada a gestor/és autoritzat/s en funció de la tipologia dels residus. El tipus de vehicle propietat de l'empresa que s'utilitza per al transport d'aquests residus és un camió-polp, porta una grua per a moure els contenidors.  
Alternatives  
No es presenten alternatives possibles al present projecte d'aquesta activitat d'emmagatzematge de ferralla i metalls no fèrrics per Chatarras Chova, SL, en una nau industrial, en el polígon industrial d'Alcodar a Gandia (València). És una activitat a legalitzar que es considera adequada la seua ubicació en aqueix sòl industrial desenvolupat i de fàcil accés.  
  
Tramitació administrativa  
En data 4 de juny de 2013, es rep de l'Ajuntament de Gandia (València) la següent documentació del projecte de l'activitat d'emmagatzematge de ferralles i metalls no fèrrics, ubicat en el polígon industrial Alcodar de Gandia, perquè s'emeta la corresponent declaració d'impacte ambiental previ a l'obtenció de la llicència ambiental, d'acord amb el que disposen els articles 50.2 de la Llei 2/2006, de 5 de maig, de Prevenció de la Contaminació i Qualitat Ambiental i 55.2 del Decret 127/2006, de 15 de setembre, que la desenvolupa:  
  
- Projecte tècnic, que correspon al d'un expedient presentat l'any 1995.  
- Estudi d'impacte ambiental, visat en data 16 d'octubre de 2012.  
  
- Documentació sobre l'expedient municipal (14/113/2012), com el certificat de compatibilitat urbanística favorable i el tràmit d'informació pública.  
- Les notificacions als veïns, immediats a la ferralleria en el polígon industrial, de la informació pública, durant el termini de 10 dies, i l'edicte de l'exposició pública durant vint dies al tauler d'anuncis de l'ajuntament.  
En data 30 de gener de 2014 es remet escrit a l'Ajuntament de Gandia, comunicant-li que en el tràmit d'informació pública de l'estudi d'impacte ambiental, ha d'exposar-se conjuntament amb el projecte tècnic durant un període no inferior a trenta dies, d'acord a l'article 9 del Reial Decret Legislatiu 1/2008, d'11 de gener, pel qual s'aprova el Text Refós de la Llei d'Avaluació d'Impacte Ambiental de projectes vigent, i notificar-se la informació pública esmentada en el butlletí oficial de la província respectiva, com així s'arreplega en l'apartat 2 de l'article 50 de la Llei 2/2006, de 5 de maig, de prevenció de la contaminació i qualitat ambiental; i que una vegada finalitzada ens en remeten certificat dels resultats i còpia de les al·legacions, si n'hi hagueren.  
  
En data 2 de maig de 2014, es rep de l'Ajuntament de Gandia la documentació corresponent al tràmit d'informació pública.  
Informació pública  
La documentació de l'expedient municipal (LA-113/2012) de l'activitat comerç i emmagatzematge de ferralla i metalls no ferris de Chatarras Chova, SL (estudi d'impacte ambiental, projecte tècnic), per mitjà de l'edicte de l'Ajuntament de Gandia firmat pel cap de secció d'activitats, el 6 de març de 2014, acorda un tràmit d'informació al públic per tal que, qualsevol persona i en el termini de trenta dies hàbils a partir de la publicació en el BOP, puga aportar-hi les al·legacions, suggeriments i documents de prova que estime convenients. Certificant el secretari general del ple, el 14 d'abril de 2014, en el revers de l'edicte esmentat, que ha romàs al tauler d'anuncis de l'ajuntament durant 30 dies finalitzant la informació pública l'11 d'abril de 2014.  
  
El resultat obtingut, segons consta en l'escrit del cap de secció d'activitats, és de no haver-s'hi presentat cap al·legació.  
Afeccions legals  
La gestió dels residus es farà d'acord amb la Llei 22/2011, de 28 de juliol, de 2011, de residus i sòls contaminats.  
Reial Decret 833/1988, de 20 de juliol, pel qual s'aprova el Reglament per a l'Execució de la Llei 20/1986, de 14 de maig, bàsica de residus tòxics i perillosos.  
Reial Decret 952/1997, de 20 de juny, pel qual es modifica el Reial Decret 833/1988.  
Reial Decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
Reial Decret 208/2005, de 25 de febrer, sobre aparells elèctrics i electrònics i la gestió dels seus residus.  
Reial Decret 106/2008, d'1 de febrer, sobre piles i acumuladors i la gestió dels seus residus.  
Decret 266/2004, de 3 de desembre, del Consell de la Generalitat, desenvolupa parcialment la Llei 7/2002, de 3 de desembre, de la Generalitat Valenciana, de Protecció Contra la Contaminació Acústica.  
Consideracions ambientals  
La zona industrial on s'ubica la nau industrial és el polígon industrial Alcodar, que es troba al nord del nucli urbà de Gandia, ocupant els terrenys existents entre el ferrocarril de via estreta València-Gandia i el tram de la carretera N-337 que discorre des de la població de Gandia fins a l'accés amb la carretera N-332, la qual cosa fa que estiga ben comunicada. És una zona industrial desenvolupada i, per consegüent, dotada de la infraestructura necessària com la xarxa de sanejament, aigua potable, energia elèctrica, retirada municipal dels residus assimilables a urbans.  
En l'estudi d'impacte ambiental (EIA) sobre aquesta activitat de gestor de residus no perillosos, desenvolupada per Chatarras Chova, SL, i, sobretot, en relació amb l'emmagatzematge temporal de la ferralla en la nau industrial, s'estableix que els impactes negatius generats afectarien l'atmosfera contaminant-la, a causa de les emissions de pols, gasos i soroll procedents dels vehicles i, en les tasques de descàrrega/càrrega i de classificació, de la ferralla que és emmagatzemada previ a la seua venda; determinant aquests impactes com a compatibles i poc significatius atesa la durada puntual de les accions que les generen i la zona industrial on s'ubiquen.  
Respecte a l'afecció de les aigües subterrànies, en l'àrea del polígon industrial i en tota la zona de Gandia i municipis contigus, el risc de contaminació és alt a causa de l'alta vulnerabilitat de l'aqüífer i també a la seua alta accessibilitat. Aquesta informació sobre aquest risc es reflecteix en l'EIA per mitjà de còpies de la cartografia temàtica d'aquesta Conselleria, i no es contempla en l'apartat de descripció mediambiental i la resta per realitzar-se l'activitat en una nau industrial que està preparada a l'efecte perquè no puguen existir filtracions al terreny.  
  
La producció d'alguns vessaments de substàncies perilloses, un altre aspecte previst en l'EIA, a causa de la maquinària i vehicles empleada en l'activitat i de peces de la ferralla que porten olis o altres substàncies perilloses. Per a evitar aquest tipus d'abocament, s'apliquen les mesures correctores necessàries.  
Altres residus generats durant la neteja general, el condicionament dels contenidors i el manteniment de vehicles i maquinària (carretó elevador), com són els draps absorbents contaminats, envasos buits contaminats i residus assimilables a urbans, s'arrepleguen tots ells en diferents contenidors, d'acord amb la seua naturalesa, s'etiqueten i emmagatzemen en zones destinades per a això fins a la seua entrega a gestor autoritzat. Els assimilables a urbans són depositats en els seus contenidors i retirats pel servei municipal.  
Les aigües sanitàries, procedents de lavabos i dutxes, són canalitzades a la xarxa de sanejament del polígon industrial.  
Les mesures protectores i/o correctores per a minimitzar els efectes negatius als elements del medi: aire, sòl i aigües subterrànies, són les següents:  
- Davant del risc de contaminació d'aigües subterrànies, el paviment de tota la nau industrial és de formigó i està impermeabilitzat. A més, cal considerar que tot el polígon industrial està correctament urbanitzat i impermeabilitzat.  
- Als possibles vessaments o abocaments accidentals procedents de la maquinària (carretó elevador) i vehicles utilitzats, així com possibles lixiviats generats per la ferralla que es maneja en la nau, les mesures que s'adoptes són: material absorbent, safates antivessaments i calaixos antivessaments i anticorrosió.  
En les dues zones d'emmagatzematge temporal de la ferralla classificada, situades a un costat i a l'altre de la nau (lateral dret i esquerre), utilitzen recipients d'arreplega de lixiviats. En el lateral dret de la nau hi ha una sèrie de contenidors on es depositen les peces majors de ferralla i de metall no fèrric. En l'altre lateral, les altres peces classificades s'arrepleguen en big-bags que es col·loquen en una prestatgeria, la qual permet col·locar, com a lleixes, safata/s antivessaments o bé en calaixos antivessaments i anticorrosió, depenent del tipus de residu contingut en cada big-bag.  
Tots aquests residus (draps absorbents, lixiviats, envasos, [...]), alguns de caràcter perillós, són arreplegats en contenidors adequats a la seua naturalesa i emmagatzemats en zones identificades per a tal ús fins que són entregats a gestor autoritzat.  
És convenient que, en les zones d'emmagatzematge de la ferralla i dels metalls no fèrrics, pendent de classificar o classificada, siguen diferenciades per mitjà d'una delimitació en el paviment de tal forma que, sense dificultar les operacions de depòsit o de la seua recollida, permeta retindre els possibles vessaments procedents del material allí emmagatzemat, que siga arreplegat en envasos adequats i entregats a gestor autoritzat corresponent.  
- Sobre la minimització de la contaminació atmosfèrica a causa del soroll i les emissions de gasos de combustió dels vehicles i, durant la descàrrega/càrrega de ferralla, les partícules i soroll emeses.  
Les operacions de manteniment dels vehicles per a estar en bon estat. La valoració ambiental que determine la substitució de la maquinària i de vehicles, arribada la situació de perdre eficàcia, major consum en el manteniment i combustible, [...], incrementant les emissions, soroll i/o pèrdues de líquids.  
Les operacions de càrrega i descàrrega de la ferralla es realitzen dins de l'horari laboral, diürn, no superant-se els límits acústics permesos per la normativa en la zona industrial. Per a minimitzar les partícules de pols en l'interior de la nau, per les operacions de descàrrega i càrrega, s'assegura una correcta ventilació de les instal·lacions per mitjà de l'obertura de les portes; i en el manteniment de les instal·lacions s'inclou la neteja periòdica de la nau.  
- Les aigües sanitàries són canalitzades a la xarxa de sanejament del polígon industrial.  
- Els residus assimilables a urbans generats en l'interior de la nau (paper, bosses de plàstic, restes de menjar, etc...), es depositaran en el contenidor corresponent per a ser retirat pel servei municipal.  
  
- Davant del risc d'incendi es compliran les condicions que estableix la preceptiva ordenança municipal de protecció contra incendis.  
Programa de vigilància ambiental  
La vigilància ambiental a realitzar durant el funcionament de l'activitat, sobre el compliment i eficàcia de les mesures correctores o bé adoptar noves mesures davant de possibles deficiències de les mateixes, de la referent activitat gestora de residus no perillosos: emmagatzematge temporal de ferralla i metalls no fèrrics, s'estableix el següent:  
  
- Establir indicadors per a controlar el consum de combustible dels vehicles.  
- Realització d'auditories acústiques. Duent a terme mesuraments dels nivells de soroll emesos per la instal·lació i amb la periodicitat que exigix la llei en matèria acústica.  
- Control de les instal·lacions, amb periodicitat setmanal per part de l'encarregat, que comprèn la revisió del seu correcte estat, les operacions de neteja bàsiques de les zones de descàrrega.  
- De forma especial, s'inclou un seguiment de l'estat de la zona d'emmagatzematge dels residus perillosos que s'han generat en l'activitat, comprovant la situació dels seus envasos i la disponibilitat per a l'ús dels equips d'emergència i contenció.  
Es comunica i registra qualsevol incidència i/o desviació detectada en el control esmentat.  
- Pla de manteniment preventiu de maquinària i vehicles de l'empresa. S'inclouen les operacions necessàries per al funcionament correcte de les màquines, evitar les seues avaries per mitjà de les revisions de nivells, comprovació de fuites, etc... En la periodicitat de les operacions s'atindrà a les indicades per fabricants i instal·ladors.  
- Verificar el compliment de les normes de caràcter ambiental que regulen les normatives sectorials d'aplicació.  
En el control de les instal·lacions, setmanal, es posarà especial interès a mantindre l'estat impermeable de tot el paviment de la nau, sent reparat si estiguera defectuós o presentara fallades; fent insistència en la zona central pel pas de vehicles i les zones d'emmagatzematge dels residus i maneig de la ferralla en general.   
L'emmagatzematge de tots els residus, no perillosos i perillosos, en la nau industrial s'efectuarà d'acord amb la normativa aplicable, i seran retirats per l'empresa gestora autoritzada a cada tipus del residu retingut en la nau industrial.  
S'emetrà per part de l'explotador de la instal·lació un informe anual dels resultats de la vigilància ambiental realitzada, és a dir, una descripció concreta d'aquelles actuacions del seguiment i vigilància dutes a terme.  
Consideracions jurídiques  
1. El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprèn de l'art. 5é de la Llei d'impacte ambiental i concordants del seu reglament. L'activitat proposada es troba inclosa en l'annex I apartat 6c.2 del Decret 162/1990, de 15 d'octubre, pel qual s'aprova el Reglament de la Llei 2/1989, d'impacte ambiental, modificat pel Decret 32/2006, de 10 de març, del Consell de la Generalitat.  
2. En l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana; i en les altres disposicions que se li apliquen.   
3. L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència sobre l'avaluació ambiental estratègica i de projectes.  
A la vista de tot allò adés exposat, formule la proposta següent:  
  
Declaració d'impacte ambiental  
  
Primer  
Estimar acceptable, als efectes ambientals i sense perjuí de les autoritzacions administratives prèvies que li siguen preceptives, el projecte d'emmagatzematge temporal de ferralla i metalls no fèrrics, promogut per Chatarras Chova, SL, ubicada a l'avinguda Castell de Bairén, 42, del polígon industrial Alcodar de Gandia (València), sempre que el projecte es desenvolupe d'acord amb el que estableix la documentació presentada i complisca l'apartat segon de la present resolució.  
  
  
Segon  
Se supedita l'execució del projecte esmentat al compliment dels següents condicionants:  
1. L'emmagatzematge temporal de la ferralla i metalls no fèrrics, realitzada com a activitat de gestió de residus no perillosa, es farà d'acord amb la Llei 22/2011, de 28 de juliol, de 2011, de residus i sòls contaminats.  
2. Per a la present activitat de Chatarras Chova, SL, s'hauran d'obtindre les preceptives autoritzacions administratives d'acord amb la Llei 22/2001, de residus i sòls contaminats, i actualitzacions posteriors, així com amb la Llei 10/2000, de Residus de la Comunitat Valenciana.  
  
3. En el paviment impermeable de cada una de les zones d'emmagatzematge de residus -els no perillosos i aquells perillosos generats per l'activitat-, es realitzarà la delimitació de cadascuna, de tal forma que, sense dificultar les operacions de depòsit o de la seua recollida, permeta retindre els possibles vessaments procedents del material allí emmagatzemat per a ser arreplegat en envasos adequats i entregats a gestor autoritzat corresponent.  
4. En la vigilància ambiental a realitzar s'inclourà el seguiment i control següent:  
- Es controlarà setmanalment l'estat impermeable de tot el paviment de la nau, sent reparat si estiguera defectuós o presentara fallades, fent insistència en la zona central pel pas de vehicles i les zones d'emmagatzematge dels residus i maneig de la ferralla en general.  
  
- Durant el control de les instal·lacions, es tindrà en compte que s'efectue d'acord amb la normativa aplicable l'emmagatzematge de tots els residus, així com la seua entrega a empreses gestores autoritzades a cada tipus dels residus emmagatzemats.  
- S'emetrà per part de l'explotador de la instal·lació un informe anual dels resultats de la vigilància ambiental realitzada, és a dir, una descripció concreta d'aquelles actuacions del seguiment i vigilància dutes a terme.  
  
Tercer  
Notificar a les persones interessades que, contra la present resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa del seu dret estimen pertinents.  
  
Quart  
Publicar la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'impacte ambiental.  
  
  
València, 19 de setembre de 2014.- El director general d'Avaluació Ambiental i Territorial: Juan Giner Corell».  
  
València, 11 de novembre de 2015.- El director general de Medi Natural i d'Avaluació Ambiental: Antoni Marzo i Pastor.